Miljødirektoratet

Miljødirektoratet er et norsk direktorat som ble opprettet 1. juli 2013 gjennom en sammenslåing av Direktoratet for naturforvaltning og Klima- og forurensningsdirektoratet. Miljødirektoratet er underlagt Klima- og miljødepartementet.

Et mål med etableringen av direktoratet er vært å forenkle og bedre styringsdialogen mellom departement og direktorat, og videre til statsforvaltere og kommuner.

Direktør
Ellen Hambro ble i statsråd 22. mars 2013 åremålsbeskikket som direktør for Miljødirektoratet fra 1. juli samme år. Hun ledet også arbeidet med sammenslåingen av de to direktoratene i perioden frem til Miljødirektoratet ble opprettet.

Oppgaver
De overordnede oppgavene er å redusere klimagassutslipp, forvalte norsk natur og hindre forurensning. Mer spesifikt omfatter det oppgaver innen:
 klima, klimagasser og klimatilpasning
 helse- og miljøskadelige stoffer
 forvaltning av arealer og leveområder
 forvaltning av arter og bestander
 friluftsliv
 forvaltning av hav- og kystmiljø
 forvaltning av elver og innsjøer
 avfall og gjenvinning
 luftforurensning og støy
 regulering og tilsyn av industri og petroleumsvirksomhet

Direktoratets grunnfunksjoner er å:
 overvåke miljøtilstanden og formidle miljøkunnskap og -informasjon
 være myndighetsutøver; forvalte lover og forskrifter, fatte vedtak etter disse og føre tilsyn
 styre og veilede regionalt og kommunalt nivå
 være faglig rådgiver og samordne sektorovergripende arbeid
 bidra i internasjonalt miljøarbeid

Organisering
Miljødirektoratet har om lag 700 ansatte – de fleste av disse ved kontorene i Trondheim og Oslo. Den overordnede ledelsen er lokalisert i Trondheim. Statens naturoppsyn er en del av direktoratet med over 60 lokalkontorer over hele landet.

Direktoratet er organisert i følgende avdelinger:
 Hav- og industriavdelingen
 Klimaavdelingen
 Kommunikasjonsavdelingen
 Land- og friluftsavdelingen
 Miljøgiftavdelingen
 Organisasjonsavdelingen
 Statens naturoppsyn
 Tilsyns- og arealavdelingen
 Vann- og kunnskapsavdelingen

Referanser

Eksterne lenker
 Miljødirektoratet
Miljøstatus
Statens naturoppsyn

Norske direktorat
Miljømyndigheter
Miljøvern i Norge
Etableringer i 2013
2013 i Norge